АҞӘА, абҵара 2– Sputnik. Гал араион ақыҭа Шьашьикәара иҟоу агәамсамкаԥсарҭа ҭәуеит ари ашықәс нҵәаанӡа, абри атәы Sputnik иазеиҭеиҳәеит Гал араион ахада актәи ихаҭыԥуаҩ Сурам Џьынџьал.
Галтәи агәамсамкаԥсарҭа аусура иалагеит 25 шықәса раԥхьа. Иара ақалақь ҩ-километрак иацәыхароуп, амшын –17 километра. Аполигон еиҳа иазааигәо аҩнқәа иараҟынтә 500 метраа рыбжьоуп.
"Агәамсамкаԥсарҭа иахьаҭыԥу иҟоуп ҳәа узҳәом. Иара иацәыхарамкәа ауаа нхоит, ақалақь иазааигәоуп. Акотлован ари ашықәс нҵәаанӡа иҭәуеит", – иҳәеит иара апроблемаз.
2018 - 2019 шықәсқәа рзы Аҟәа, Алашарбага араион ауааԥсыра аҿагыларатә акциа анымҩаԥырга ашьҭахь иӡбан абзазаратә црыҵ Аҟәантә Шьашьикәараҟа иргаларц.
Ааигәа араион ахада Константин Ԥлиа акомиссиа ҷыда дрыцны асовет аамҭазы ахархәара змаз ажәытә полигон даҭааит. Акомиссиа аҭыԥ ҿыцгьы рыԥшааит. Уи ақалақь хә-километрак иацәыхароуп, ааигәа-сигәа уаҩ дынхом. Аха агәамсамкажьырҭа ишахәҭоу еиҿкаатәуп. Уи аԥара аҭахуп.
"Аусурақәа рацәаны имҩаԥгатәуп. Акотлован жтәуп. Аԥарагь маҷымкәа иақәхарџьтәуп. Макьаназ аԥаразоужьра ҟазҵо дҳаздырам, аха егьырҭ араионқәа, арахь агәамсам аазго, ҳацымхыраар, Гал араион ахала иалшом. Ҳара иахәҭоу атехникеи аԥареи ҳамам", - иҳәеит Џьынџьал.
Аполигон ҿыц аргыларазы уажәнатә аусурақәа рымҩаԥгара иалагамзар, агәамсам агарҭа ҳмоуа ҳҟалоит ҳәа иҳәеит Сурам Џьынџьал.
Иара убас шәаԥхьар ҟалоит:
"Аԥхьа инаргыланы ҳаибашьцәа анышә иахьамадоу апарк аҟны еиҭаҳҳаит 65 шьапы аԥсаҵлақәа, акамфортә ҵлақәа -13. Аҵлақәа ӡынгьы-ԥхынгьы аиаҵәара амоуп, ашәшьыра ҟанаҵоит. Ҳгәаанагарала ҳажәларгьы ргәы иаҳа иаахәар ҟалоит. Ирацәахеит уаҟа ихыԥсааз аҵлақәа. Убасгьы, администрациа аҿаԥхьа иҟоу апарк аҟны еиҭаҳахоит аҵлақәа, уаҵәы-уаҵәашьҭахь афилармониа ааигәа еиҭаҳҳараны ҳаҟоуп, аҵлақәеи аҵиаақәеи рзы аҭыԥқәа ҳархиахьеит Баграт Шьынқәба ихьӡ зху апарк аҟны, насгьы амшын аԥшаҳәа иахьагу аҵлақәа еиҭаҳҳарц ауп. Сынтәа, 165 ҵла иреиҳаны еиҭаҳҳауеит, уаҳа изалҵуам, аха аԥхьаҟа ҳгәыӷуеит даҽа 500 шьапы реиҭаҳара ҳалшап ҳәа. Амагнолиақәеи, аԥсақәеи, акамфортә ҵлақәеи, османтусқәеи роуп, аҵлақәа очамчырантәи иааҳгеит, агәыӷра ҳамоуп урҭ аднакылап ҳәа", - иҳәеит Џьынџьал.
Шәазыӡырҩы аудио. Иаҳа инеиҵыху анҵамҭа шәаҳар шәылшоит арадио Sputnik аефир аҟны.
АҞӘА, абҵара 30 - Sputnik. Аҵыхәтәантәи уахыки-ҽнаки рыла ахәышәтәырҭақәа рҟны аҿкычымазара зыдбаланы ишьҭаз хҩык апациентцәа рыԥсҭазаара иалҵит, ҳәа аанацҳауеит Аԥсны ауааԥсыра COVID-19 рацәыхьчаразы аоперативтә штаб.
Гәдоуҭатәи ахәышәтәырҭа аҟны иԥсҭазаара далҵит 1954 шықәсазы ииз апациент. Ахаҵа ахәышәтәырҭа дҭашәеит акоронавирустә инфекциа ицәа иаланы жьҭаара 16 рзы. Иақәнагаз атерапиа шизмҩаԥыргозгьы, идунеи иԥсахит абҵара 29 рзы.
Гәдоуҭатәи аковид-госпиталь аҟны иԥсҭазаара далҵит 1936 шықәсазы ииз апациент. Ахаҵа ахәышәтәырҭа дҭашәеит акоронавирустә инфекциа ицәа иаланы абҵара 22 рзы. Ареанимациа аҟәшахьы диаган иҭагылазаашьа акыр ианыӷәӷәаха абҵара 26 рзы. Иақәнагаз атерапиа шизымҩаԥыргозгьы, идунеи иԥсахит абҵара 29 рзы.
Абҵара 29 рзы аҟәатәи амобилтә госпиталь аҟны иԥсҭазаара далҵит 1940 шықәса рзы ииз апациент. Иара акоронавирустә инфекциеи ҩганктәи аполисегментартә гәыҵәкреи иманы ахәышәтәырҭа дҭашәеит. Иақәнагаз атерапиа шизымҩаԥыргозгьы, апациент иԥсҭазаара далҵит игәеисра аԥсыҽхара иахҟьаны абҵара 29 рзы.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 79-ҩык ауааԥсыра, урҭ рахьтә 65-ҩык акоронавирус адиагноз рзышьақәырӷәӷәоуп, рҭагылазаашьа бааԥсуп 23-ҩык, ибжьаратәуп - 16-ҩык.
Аҟәатәи аинфекциатә хәышәтәырҭаҿы ирхәышәтәуеит 35-ҩык апациентцәа.
Аҟәатәи амобилтә госпиталь аҟны ишьҭоуп акоронавирус зыдбалоу 43-ҩык апациентцәа. 40-ҩык рҭагылазаашьа бжьаратәуп ҳәа иԥхьаӡоуп, хҩык рҭагылазаашьа бааԥсуп.
Аепидемиа иалагеижьҭеи Аԥсны акоронавирус зцәа иаланы иаадырԥшыз ауаа рхыԥхьаӡара 5970-ҩык ыҟоуп. Урҭ рахьтә ргәы бзиахеит 3845-ҩык, рыԥсҭазаара иалҵит 84-ҩык.
Ауааԥсыра COVID-19 рацәыхьчаразы аоперативтә штаб ажәлар рахь ааԥхьара ҟанаҵоит ачымазара ҿкы рымкырц азы иахәҭоу аԥҟарақәа зегьы ирықәныҟәаларц.
Акоронавирус иазку ажәабжьқәа зегьы шәрыԥхьар ҟалоит абра>>